S og DF, der er en del af postforliget, er utilfredse med, at de ikke er blevet orienteret om den plan, som Postnord har fremlagt i dag.

Tidligere i dag meldte Postnord nemlig ud, at det forventes, at der i fremtiden kun bringes almindelige b-breve ud én gang om ugen, og omkring 40 procent af de postansatte skal afskediges.

Derudover skal politikere i Danmark og Sverige blive enige om en kapitalindsprøjtning på 2,3 milliarder kroner.

Den melding får nu voldsom kritik til at hagle ned over transportminister Ole Birk Olesen (LA).

Postnord Det danske og svenske postvæsen fusionerede i 2009 og blev til Postnord.

Postnord AB er holdingselskab for en koncern, som tilbyder kommunikations- og logistikløsninger i Sverige, Danmark og Norge.

Selskabet har hovedkvarter i Sverige.

Den svenske stat ejer 60 procent af Postnord, mens den danske stat ejer 40 procent.

Den danske del af Postnord kom ud af 2016 med et underskud på 1,5 milliarder kroner.

- Det virker som om, at virkeligheden med posten går væsentligt hurtigere end arbejdstempoet i Transportministeriet, siger Socialdemokratiets postordfører, Christian Rabjerg Madsen.

Læs også : Postnord vil fyre op mod 4.000 danske ansatte

Han er i sig selv ikke overrasket over, at der skal ske en omstrukturering, som kommer til at koste mange stillinger, da hans parti er en del af postforligskredsen.

- Men når det er sagt, så er det selvfølgelig dybt kritisabelt, at ministeren ikke noget tidligere har informeret postforligskredsen dels om finansieringsbehovet og dels om den plan, som Postnord nu fremlægger i detaljer, siger ordføreren.

Anklage: Vi blev ikke orienteret før i februar

Socialdemokratiet bliver bakket op af Dansk Folkepartis postordfører, Henrik Brodersen.

- Det er stærkt kritisabelt, at ministeren ikke har sikret, at vi kunnet debattere en eventuel finansiering, inden planen blev præsenteret i medierne i dag, siger han.

Kritikken mod Ole Birk Olesen er ikke pludseligt opstået i dag. Både DF og S har tidligere været ude med riven, fordi de mener, at Ole Brik Olesen også tidligere har tilbageholdt oplysninger om Postnord for forligskredsen.

Læs også : Postnord-chefer: Vi har ikke kunnet følge med digitaliseringen i Danmark

- Vi ved, at man allerede i december vidste, hvor galt det stod til. Men først i februar når de oplysninger frem til forligskredsen, og i den her kritiske situation skal man altså ikke vente dage og måneder - man er nødt til at tage fat om nældens rod lige med det samme, siger Henrik Brodersen.

Transportminister Ole Birk Olesen kan ikke genkende kritikken af, at han ikke har orienteret forligskredsen.